Grundhugsjónin í sosiala arbeiðnum er at stuðla fólki í sjálvi at megna sítt lív so nógv sum til ber. Tí má hjálpin tillagast hvørjum borgara sær, og tað krevur sínamillum samskifti, so vit fáa greitt innlit í viðurskiftini hjá hvørjum einstøkum. Fremsta endamálið er at veita ta røttu og bestu hjálpina við tí minst møguliga inntrivinum. Samstundis er tað eisini skyldan hjá tí almenna at finna skynsamastu og bíligastu loysnina, so fíggjarliga tilfeingið verður best gagnnýtt. Ráð og vegleiðing Óttast tú at koma í neyð, ella eru trupulleikar, fíggjarligir og/ella sosialir, longu íkomnir av tí støðu, tú ert komin í, so vend tær til Almannaverkið at fáa ráð og vegleiðing. Tað eru fleiri almannahendingar, sum kunnu skapa stúran og iva um framtíðina. Tað kann vera at eitt barn fær staðfest brek, at tú missir arbeiðsførleikan, gerst sjúkur, arbeiðsleysur ella kemur í líknandi støðu. Persónligir og fíggjarligir trupulleikar Almannahendingar kunnu hava fíggjarligar broytingar við sær, sum eru torførar at yvirskoða og harvið loysa. Ring til eina avgreiðslu, kom inn á gólvið ella skriva teldupost. Bið um tíð til eina samrøðu við sosialráðgeva um tínar umstøður. Á avgreiðslunum arbeiða serútbúgvin fólk, sum annaðhvørt eru sosialráðgevar ella hava líknandi útbúgving og upplæring í sosialari umsiting. Oyðubløð og faldarar eru at finna á heimasíðuni, eins og tey eru at fáa á avgreiðslunum. Hesi saman við heimasíðukunningini eru ætlað sum bráðupplýsing, tá ið okkurt hevur stungið seg upp, men ikki ætlað sum fullfíggjað ráðgeving og hjálp. Ring ella skriva teldupost til Almannaverkið og fá eitt prát um ivamál og spurningar, sum eru. Harumframt er uppgávan hjá Almannaverkinum at hjálpa og vísa borgarum við serligum tørvi á tænastur, ið stovnurin veitir. Talan kann vera um tørv á stuðulsfólki, stovnsuppihaldi ella uppihaldi á sambýli til fólk, ið bera likamligt ella sálarligt brek. Mál, viðgerð og avgerð Eitt mál er t. d. ein umsókn um uppihaldshjálp, barnagjald ella aðra veiting, har ein avgerð verður tikin, ið byggir á eina málsviðgerð. Tínar skyldur og tín rættur í sambandi við málsviðgerðina Tú hevur skyldu til at lata Almannaverkinum rættar upplýsingar og at boða frá broytingum, ið kunnu ávirka veitingina, støddina á henni og tín rætt til hana. Um tú ikki heldur hesar skyldur, verður veitingin, sum tú hevur fingið, kravd afturgoldin. Um tú gevur skeivar ella villandi upplýsingar ella tigur um viðurskifti av týdningi fyri avgerðina í málinum, kann í ringasta føri ákæra um sosialt svik verða reist. Eisini kanst tú hava hjásita við tær, tá ið tú t. d. ert til samrøðu á Almannaverkinum. Hevur tú ynski um at lata teg umboða ella at hava hjásita, eigur tú at siga Almannaverkinum frá tí frammanundan. Kærumøguleikar Tú kanst altíð kæra eina avgerð hjá Almannaverkinum til Kærunevndina í almanna-, familju- og heilsumálum. Minst bara til, at tú mást kæra innan 4 vikur frá tú móttekur avgerðina. Heldur tú teg ikki hava fingið nóg góða viðferð frá starvsfólkinum í Almannaverkinum, kanst tú venda tær til leiðaran hjá viðkomandi starvsfólki og gera vart við hetta. Um tú sendir eina klagu til av @ av. fo, verður hon víðarisend leiðaranum. Eisini vilja vit upplýsa, at tað ber til at klaga Almannaverkið til Løgtingsins umboðsmann, sí nærri á teirra heimasíðu www. lum. fo Innlit í mál Øll kunnu søkja um at fáa innlit í sítt mál. Almannaverkinum er álagt at svara innlitsumbønum innan 10 dagar. Umbøn um innlit kann sendast til av @ av. fo Hagtøl-Farspor við hagtølum hjálpa heimasíðueigarum at skilja, hvussu vitjandi samvirka við heimasíður við at savna og geva dulnevndar upplýsingar. Marknaðarførsla-Farspor við marknaðarførslu verða brúkt til at fylgja slóðini hjá vitjandi tvørtur um heimasíður. Endamálið er at vísa lýsingar, sum eru viðkomandi fyri einstaka brúkaran og harvið virðismiklari fyri útgevarar og triðjaparts lýsarar.